
Az Európai Parlament,
–	tekintettel a Bizottság Parlamenthez és Tanácshoz intézett javaslatára (COM(2025)0726),
–	tekintettel az Európai Unió működéséről szóló szerződés 294. cikkének (2) bekezdésére és 207. cikkének (2) bekezdésére, amelyek alapján a Bizottság javaslatát benyújtotta a Parlamenthez (C10‑0245/2025),
–	tekintettel az Európai Unió működéséről szóló szerződés 294. cikkének (3) bekezdésére,
–	tekintettel az illetékes bizottság által az eljárási szabályzat 75. cikkének (4) bekezdése alapján jóváhagyott ideiglenes megállapodásra és a Tanács képviselőjének 2026. április 23-i írásbeli kötelezettségvállalására, amely szerint egyetért a Parlament álláspontjával, az Európai Unió működéséről szóló szerződés 294. cikkének (4) bekezdésével összhangban,
–	tekintettel eljárási szabályzata 60. cikkére,
–	tekintettel az Ipari, Kutatási és Energiaügyi Bizottság véleményére,
–	tekintettel a Nemzetközi Kereskedelmi Bizottság jelentésére (A10-0012/2026),
1.	elfogadja első olvasatban az alábbi álláspontot;
2.	jóváhagyja a Parlament, a Tanács és a Bizottság ezen állásfoglaláshoz csatolt, együttes nyilatkozatát, amelyet az Európai Unió Hivatalos Lapjának C sorozatában tesznek közzé;
3.	felkéri a Bizottságot, hogy utalja az ügyet újból a Parlamenthez, ha javaslatát másik szöveggel váltja fel, lényegesen módosítja vagy lényegesen módosítani kívánja;
4.	utasítja elnökét, hogy továbbítsa a Parlament álláspontját a Tanácsnak és a Bizottságnak, valamint a nemzeti parlamenteknek.

P10_TC1-COD(2025)0726
Az Európai Parlament álláspontja, amely első olvasatban 2026. május 19-én került elfogadásra a globális kapacitásfelesleg által az uniós acélpiacra gyakorolt negatív kereskedelmi hatások kezeléséről és az (EU) 2020/2170 rendelet módosításáról szóló (EU) 2026/... európai parlamenti és tanácsi rendelet elfogadására tekintettel
(A Parlament és a Tanács megállapodása következtében a Parlament álláspontja megegyezik a végleges jogalkotási aktussal, az (EU) 2026/1384 rendelettel.)

MELLÉKLET A JOGALKOTÁSI ÁLLÁSFOGLALÁSHOZ

Az Európai Parlament, a Tanács és a Bizottság együttes nyilatkozata az Oroszországból származó acéltermékek behozataláról
A háború kezdete óta az Unió és tagállamai példa nélküli intézkedéseket hoztak az Oroszországtól való gazdasági függőség csökkentése és annak biztosítása érdekében, hogy az Unió gazdasági tevékenysége ne járuljon hozzá Oroszország háborús erőfeszítéseinek fenntartásához.
Ezek az intézkedések számos ágazatban – többek között az acéliparban – jelentősen csökkentették a kereskedelmi forgalmat, felgyorsították a függetlenedést, és hozzájárultak az Unió rezilienciájához, ugyanakkor bizonyították, hogy az Unió képes egységesen és határozottan fellépni, ha értékei és stratégiai érdekei forognak kockán.
Ugyanakkor az Uniónak továbbra is figyelemmel kell kísérnie azokat a területeket, ahol továbbra is függőségek állnak fenn, különösen egyes olyan acéltermékek tekintetében, amelyek behozatala még nem teljesen tiltott.
A Tanács által elfogadott vonatkozó korlátozó intézkedésekben[footnoteRef:1] megállapított átmeneti rendelkezésekkel összhangban, 2028. szeptember 30-ig továbbra is korlátozott az Oroszországból származó behozatal az acélágazatban. A fokozatos és folyamatos diverzifikáció biztosítása érdekében ezeket a behozatalokat kvóták korlátozzák, amelyek mennyisége évente csökken. [1:  	A Tanács 2014/512/KKBP határozata (2014. július 31.) az ukrajnai helyzetet destabilizáló orosz intézkedések miatt hozott korlátozó intézkedésekről (HL L 229., 2014.7.31., 13. o., ELI: http://data.europa.eu/eli/dec/2014/512/oj) és a Tanács 833/2014/EU rendelete (2014. július 31.) az ukrajnai helyzetet destabilizáló orosz intézkedések miatt hozott korlátozó intézkedésekről (HL L 229., 2014.7.31., 1. o., ELI: http://data.europa.eu/eli/reg/2014/833/oj).] 

Emlékeztetve a korlátozó intézkedésekre alkalmazandó intézményi keretre, az Európai Parlament, a Tanács és a Bizottság kiemeli, hogy a Tanács által elfogadott vonatkozó korlátozó intézkedések alátámasztják az orosz acéltermékek, különösen az acéllemezek fennmaradó behozatalának 2028. szeptember 30-ig történő teljes kivezetésére irányuló célkitűzést.

